Mediatiiivistelmä 2016

**Paikallisen osuuskauppatoiminnan aluetaloudellisia vaikutuksia selvitettiin ensimmäistä kertaa Satakunnassa**

**Paikallista liiketoimintaa ei voi ulkoistaa muille alueille – toisin kuin vaikkapa teollisuuden yhteydessä. Turun yliopiston kauppakorkeakoulun Porin yksikön tuore tutkimus tarkastelee Satakunnan osuuskaupan aluetaloudellisia vaikutuksia systemaattisesti hyödyntäen tutkimusta varten rakennettua alueellista kerroinmallia. Vastaavalla numeerisella menetelmällä ei ole aiemmin tutkittu paikallisten Osuuskauppojen aluetaloudellisia tulo-, työllisyys- ja verotulovaikutuksia.**

Tuoreessa tutkimuksessa on arvioitu Satakunnan osuuskaupan aluetaloudellisia vaikutuksia numeerisesti käyttäen hyväksi alueellista kerroinmallia ja aineistoa, joka kuvastaa Osuuskaupan päivittäistä liiketoimintaa ja viime vuosien investointitoimintaa. Tutkimuksessa arvioitiin myös Satakunnan osuuskaupan toiminnan aluetaloudellisen toiminnan merkittävyyttä erityisesti sen työllistävyyden ja tulonmuodostuksen häiriöherkkyyden sekä kaupanalan alueellisuuden suhteen.

Satakunnan Osuuskauppa on Satakunnan suurin yksityinen yritystyönantaja. Osuuskauppakonsernin työntekijämäärä on yli 1200 henkilöä ja kerrannaisvaikutukset huomioiden 1700 henkilöä/vuosi. Satakunnan Osuuskaupan työllisyys (lkm) on yli 20 % suhteessa Satakunnan kaupan sektorin työllisyyteen.

Osuuskaupan toiminta vaikuttaa merkittävällä tavalla paikallisesti. Satakunnan kaupan alan myyntitoiminnasta 97,5 % suuntautuu Satakuntaan. Satakunnan Osuuskaupan työllistävyys on merkittävää. Jokainen liikevaihtomiljoona Osuuskaupassa työllistää 3,4 henkilöä. Työllistävyys Satakunnan Osuuskaupan toimintaan liittyvillä toimialoilla Satakunnassa on muutoinkin merkittävää: kaupan alalla 3,0, matkailussa 8,1 ja majoitus- ja ravitsemistoiminnassa peräti 11,3 htv/liikevaihtomiljoona. Vastaava luku teollisuudessa on noin 2,5 htv.

Satakunnan Osuuskaupan välitön ja kerrannainen investointi- ja jatkuvan liiketoiminnan tulovaikutus on 500–600 miljoonaa euroa, josta jatkuvan liiketoiminnan osuus on lähes 90 %. Satakunnan Osuuskaupan jatkuvan liiketoiminnan kokonaistulovaikutus (liikevaihto) on 20 % suhteutettuna Satakunnan kaupan sektorin liikevaihtoon Satakunnassa. Satakunnan Osuuskaupan toimintaan liitettävien toimialojen tulonmuodostus poikkeaa teollisuudesta: toimialat vaikuttavat aluetalouteen tuoden merkittävää vakautta tarjoamalla moninkertaisesti pienemmän häiriöalttiuden talouden vaihteluita vastaan. Ts. toimialojen taloudellinen resilienssi on hyvä suhteessa teollisuuteen.

Satakunnan Osuuskaupan henkilöstön maksamat kunnallisverot ovat 5,26 milj.€. Porin osalta se on 1,6 % maksuunpannusta kunnallisveromäärästä vuonna 2015. Satakunnan Osuuskauppa maksoi kiinteistöveroja 580 tuhatta €. Suurin suhteellinen Osuuskaupan kiinteistöverovaikutus on Kankaanpäässä: 2,6 % kunnan kiinteistöverokertymästä.

Tutkimuksen tekijä yliopisto-opettaja **Ari Karppinen** tähdentää lisäksi sitä, että Satakunnan Osuuskauppa maksoi asiakasomistaja-bonuksia ja kerrytti toimintaylijäämää lähes 12 milj.€ (11,75 milj.€) vuonna 2015. Se on 26 % verrattuna Osuuskaupan viime vuosien investointimenoihin. Toiseksi hän korostaa, että tutkimuksessa ei voitu numeerisesti arvioida Satakunnan Osuuskaupan vaikutuksia Satakunnan aluetaloudellisiin kilpailukykytekijöihin muutoin kuin, että suuren kokoluokkansa vuoksi Osuuskaupalla on merkittävä työllisyysvaikutus ja että

Satakunnan Osuuskaupan keskeiset toimialat (kaupan sektori, majoitus- ja ravitsemistoiminta ja matkailu) ovat sellaisia satakuntalaisia liiketoimintoja, jotka lisäävät aluetalouden resilienssiä eli kykyä selviytyä talouden liiketoimintaympäristön häiriöistä, kuten nykyisestä talouskriisistä. Liiketoimintaympäristön dynamiikka on voimistumassa ja alueellisella sekä toimialojen sisäisellä resilienssikyvyllä tulee olemaan kasvava rooli alueiden menestymisen suhteen. Satakunnan Osuuskaupalla voi olla tässä liiketoiminnallista merkitystään suurempi aluetaloudellinen rooli. Kyse on ns. ulkoisvaikutuksesta eli Osuuskauppa stabiloi myös muiden yritysten ja kotitalouksien liiketoimintaympäristöä. Satakunnan Osuuskaupan verkostovaikutuksia voidaan arvioida vain koko Satakunnan kaupan sektorin avulla. Merkittävää välituotemyyntiä on 11 toimialalle Satakunnassa ja kokonaisuudessaan myyntiä on 21 toimialalle (30:stä), joten eteenpäin suuntautuva vertikaalinen kaupallinen verkosto Satakunnassa on poikkeuksellisen laaja-alainen. Kaupan aluetaloudelliset vaikutukset leviävät siis laaja-alaisesti Satakunnassa.

Lisätietoja:

yliopisto-opettaja Ari Karppinen, puh. 050 318 5605, [ari.karppinen@uta.fi](mailto:ari.karppinen@uta.fi).

Karppinen, Ari (2016): Satakunnan Osuuskaupan aluetaloudelliset vaikutukset. Turun yliopiston kauppakorkeakoulu, Porin yksikkö. Julkaisusarja A, no A54/2016. Raportti on julkaistu sähköisenä osoitteessa <http://www.satamittari.fi/Tutkimuksia>.